長安敘懷寄崔十五
作者：武元衡
朝代：唐

paragraphs: 延首直城西，花飛綠草齊。
迢遙隔山水，悵望思遊子。
百囀黃鸝細雨中，千條翠柳衡門裏。
門對長安九衢路，愁心不惜芳菲度。
風塵冉冉秋復春，鐘鼓喧喧朝復暮。
漢家宮闕在中天，紫陌朝臣車馬連。
蕭蕭霓旌合仙杖，悠悠劍佩入爐煙。
李廣少時思報國，終軍未遇敢論邊。
無媒守儒行，榮悴紛相映。
家甚長卿貧，身多公幹病。
不知身病竟如何，嬾向青山眠薜蘿。
雞黍空多元伯惠，琴書不見子猷過。
超名累歲與君同，自歎還隨鷁退風。
聞說唐生子孫在，何當一爲問窮通。